REGULAMENTUL (CE) NR. 450/2007 AL CONSILIULUI
din 16 aprilie 2007
privind încheierea Acordului de parteneriat în domeniul pescuitului dintre Comunitatea Europeană și Republica Gaboneză
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37, coroborat cu articolul 300 alineatul (2) și alineatul (3) primul paragraf,
având în vedere propunerea Comisiei,
având în vedere avizul Parlamentului European,
întrucât:
(1)
Comunitatea și Republica Gaboneză au negociat și parafat Acordul de parteneriat în domeniul pescuitului, care acordă pescarilor din Comunitate posibilități de pescuit în apele aflate sub suveranitatea Republicii Gaboneze.
(2)
Este în interesul Comunității să aprobe acordul în cauză.
(3)
Este necesar să se definească modul de repartizare a posibilităților de pescuit între statele membre,
ADOPTĂ PREZENTUL REGULAMENT:
Articolul 1
Se aprobă, în numele Comunității, Acordul de parteneriat în domeniul pescuitului dintre Comunitatea Europeană și Republica Gaboneză.
Textul acordului se anexează la prezentul regulament.
Articolul 2
Posibilitățile de pescuit stabilite prin protocolul la acord se repartizează statelor membre în conformitate cu următorul tabel:
Categorie de pescuit
Tip de navă
Stat membru
Licențe sau cote
Pescuitul de ton
Nave de pescuit cu paragate de suprafață
Spania
13
Portugalia
3
Pescuitul de ton
Nave frigorifice pentru pescuitul de ton cu plasă-pungă
Spania
12
Franța
12
Dacă cererile de licență ale acestor state membre nu epuizează posibilitățile de pescuit stabilite în protocol, Comisia poate lua în considerare cererile de licență ale oricărui alt stat membru.
Articolul 3
Comisiei îi sunt notificate, de către statele membre ale căror nave pescuiesc în cadrul prezentului acord, cantitățile din fiecare stoc capturate în zona de pescuit gaboneză, în conformitate cu normele prevăzute în Regulamentul (CE) nr. 500/2001 al Comisiei din 14 martie 2001 privind stabilirea normelor de aplicare a Regulamentului (CEE) nr. 2847/93 al Consiliului în ceea ce privește controlul capturilor realizate de vasele de pescuit comunitare în apele unei țări terțe și în larg (1).
Articolul 4
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Luxemburg, 16 aprilie 2007.